REGULAMENTUL DE PUNERE ÎN APLICARE (UE) 2022/1942 AL COMISIEI

din 13 octombrie 2022

de modificare a Regulamentului de punere în aplicare (UE) 2018/2019 în ceea ce privește anumite plante destinate plantării din specia Jasminum polyanthum Franchet originare din Uganda, de modificare a Regulamentului de punere în aplicare (UE) 2020/1213 în ceea ce privește măsurile fitosanitare pentru introducerea acestor plante destinate plantării pe teritoriul Uniunii și de rectificare a Regulamentului de punere în aplicare (UE) 2020/1213 în ceea ce privește măsurile fitosanitare pentru introducerea pe teritoriul Uniunii a anumitor plante destinate plantării de Jasminum polyanthum Franchet originare din Israel

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) al treilea paragraf,

întrucât:

(1) Regulamentul de punere în aplicare (UE) 2018/2019 al Comisiei (2) stabilește, pe baza unei evaluări preliminare a riscurilor, o listă cu plante, produse vegetale și alte obiecte cu risc ridicat.

(2) Regulamentul de punere în aplicare (UE) 2018/2018 al Comisiei (3) stabilește norme specifice privind procedura care trebuie urmată pentru efectuarea evaluării riscurilor menționată la articolul 42 alineatul (4) din Regulamentul (UE) 2016/2031 pentru plante, produse vegetale și alte obiecte cu risc ridicat.

(3) În urma unei evaluări preliminare, plante din 34 de genuri și dintr-o specie de plante, destinate plantării, originare din toate țările terțe, au fost incluse în anexa la Regulamentul de punere în aplicare (UE) 2018/2019 ca plante cu risc ridicat. Anexa respectivă include genul Jasminum L.

(4) Lista plantelor, a produselor vegetale sau a altor obiecte eliminate din anexa la Regulamentul de punere în aplicare (UE) 2018/2019 și care pot fi introduse sau deplasate în interiorul teritoriului Uniunii numai dacă sunt îndeplinite cerințe speciale este prevăzută în Regulamentul de punere în aplicare (UE) 2020/1213 al Comisiei (4).

(5) La 4 decembrie 2019, Uganda a prezentat Comisiei o cerere de export către Uniune de butași nerădăcinoși de Jasminum polyanthum Franchet. Cererea menționată a fost susținută de dosarul tehnic relevant.

(6) La 31 martie 2022, Autoritatea Europeană pentru Siguranța Alimentară (denumită în continuare „autoritatea”) a publicat un aviz științific cu privire la evaluarea riscurilor determinate de butașii nerădăcinoși de Jasminum polyanthum Franchet originari din Uganda (5). Autoritatea a identificat Bemisia tabaci (populații neeuropene), Coccus viridis, Diaphania indica, Pulvinaria psidii, Scirtothrips dorsalis și Selenaspidus articulatus ca dăunători relevanți pentru plantele destinate plantării respective.

(7) Autoritatea a evaluat măsurile de reducere a riscurilor descrise în dosar pentru Bemisia tabaci (populații neeuropene), Coccus viridis, Diaphania indica, Pulvinaria psidii, Scirtothrips dorsalis și Selenaspidus articulatus și a efectuat estimări în ceea ce privește probabilitatea absenței acestor dăunători din produsele respective.

(8) Pe baza avizului respectiv, riscul fitosanitar reprezentat de introducerea pe teritoriul Uniunii a butașilor nerădăcinoși de Jasminum polyanthum Franchet, originari din Uganda, este considerat a fi redus până la un nivel acceptabil, cu condiția aplicării unor măsuri adecvate de reducere a riscurilor în vederea abordării riscurilor pe care le reprezintă organismele dăunătoare pentru respectivele plante destinate plantării. În consecință, butașii nerădăcinoși de Jasminum polyanthum Franchet originari din Uganda nu mai trebuie să fie considerați plante cu risc ridicat.

(9) Prin urmare, anexa la Regulamentul de punere în aplicare (UE) 2018/2019 trebuie modificată în consecință.

(10) Măsurile descrise de Uganda în dosar sunt considerate suficiente pentru a reduce la un nivel acceptabil riscul generat de introducerea produsului pe teritoriul Uniunii. Prin urmare, măsurile respective trebuie adoptate ca cerințe fitosanitare la import pentru a asigura protecția fitosanitară a teritoriului Uniunii față de introducerea produsului respectiv.

(11) Bemisia tabaci (populații din afara Europei) și Scirtothrips dorsalis sunt enumerate ca organisme dăunătoare de carantină pentru Uniune în anexa II la Regulamentul de punere în aplicare (UE) 2019/2072 al Comisiei (6). Coccus viridis, Pulvinaria psidii și Selenaspidus articulatus nu sunt încă incluse în lista organismelor dăunătoare de carantină pentru Uniune, dar pot îndeplini condițiile pentru a fi incluse după efectuarea unei evaluări complete a riscurilor.

(12) Prin urmare, anexa la Regulamentul de punere în aplicare (UE) 2020/1213 trebuie modificată în consecință.

(13) Avizul autorității indică faptul că, până în prezent, nu s-a înregistrat prezența Diaphania indica asociată cu Jasminum polyanthum Franchet în calitate de gazdă. Din acest motiv, nu sunt necesare cerințe la import care să vizeze respectivul organism dăunător.

(14) Regulamentul de punere în aplicare (UE) 2021/419 al Comisiei (7) a modificat Regulamentul de punere în aplicare (UE) 2018/2019 prin precizarea faptului că se interzice introducerea în Uniune a plantelor de Jasminum L. destinate plantării, altele decât butașii nerădăcinoși de plante destinate plantării de Jasminum polyanthum Franchet originare din Israel. Anexa la Regulamentul de punere în aplicare (UE) 2020/1213 a fost modificată pentru a include cerințele fitosanitare la import necesare pentru a se asigura faptul că riscul prezentat de introducerea din Israel a acestor plante destinate plantării în Uniune este acceptabil. Aceste cerințe fitosanitare au inclus în mod eronat măsuri privind organismul dăunător de carantină pentru Uniune Scirtothrips dorsalis. Întrucât, în temeiul articolului 5 alineatul (1) din Regulamentul (UE) 2016/2031, este interzisă introducerea, circulația sau deținerea, multiplicarea sau eliberarea pe teritoriul Uniunii a organismelor dăunătoare de carantină pentru Uniune, nu a fost necesar să se includă nicio măsură pentru Scirtothrips dorsalis în anexa la Regulamentul de punere în aplicare (UE) 2020/1213.

(15) Prin urmare, anexa la Regulamentul de punere în aplicare (UE) 2020/1213 trebuie rectificată în consecință.

(16) Pentru a se conforma obligațiilor Uniunii care decurg din Acordul Organizației Mondiale a Comerțului privind aplicarea măsurilor sanitare și fitosanitare (8), importul de butași nerădăcinoși de Jasminum polyanthum Franchet din Uganda trebuie să fie reluat în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării în Jurnalul Oficial al Uniunii Europene.

(17) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul de punere în aplicare (UE) 2018/2019 se modifică în conformitate cu anexa I la prezentul regulament.

Articolul 2 Anexa la Regulamentul de punere în aplicare (UE) 2020/1213 se modifică în conformitate cu anexa II la prezentul regulament.

Articolul 3 Anexa la Regulamentul de punere în aplicare (UE) 2020/1213 se rectifică în conformitate cu anexa III la prezentul regulament.

Articolul 4 Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 13 octombrie 2022. Pentru Comisie Președinta Ursula VON DER LEYEN

(1) JO L 317, 23.11.2016, p. 4.

(2) Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).

(3) Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului (JO L 323, 19.12.2018, p. 7).

(4) Regulamentul de punere în aplicare (UE) 2020/1213 al Comisiei din 21 august 2020 privind măsurile fitosanitare pentru introducerea în Uniune a anumitor plante, produse vegetale și a altor obiecte care au fost eliminate din anexa la Regulamentul de punere în aplicare (UE) 2018/2019 (JO L 275, 24.8.2020, p. 5).

(5) EFSA PLH Panel (EFSA Panel on Plant Health) [Comitetul PLH al EFSA (Comitetul EFSA pentru sănătatea plantelor)], 2022. Scientific Opinion on the commodity risk assessment of Jasminum polyanthum unrooted cuttings from Uganda (Aviz științific privind evaluarea riscurilor prezentate de butașii nerădăcinoși de Jasminum polyanthum originari din Uganda). EFSA Journal 2022;20(5):7300, 83 pp. https://doi.org/10.2903/j.efsa.2022.7300

(6) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(7) Regulamentul de punere în aplicare (UE) 2021/419 al Comisiei din 9 martie 2021 de modificare a Regulamentului de punere în aplicare (UE) 2018/2019 în ceea ce privește anumite plante aparținând speciei Jasminum polyanthum Franchet destinate plantării, originare din Israel, de adaptare a codurilor din Nomenclatura combinată pentru Ullucus tuberosus și de modificare a Regulamentului de punere în aplicare (UE) 2020/1213 în ceea ce privește măsurile fitosanitare pentru introducerea acestor plante destinate plantării pe teritoriul Uniunii (JO L 83, 10.3.2021, p. 6).

(8) Acordul Organizației Mondiale a Comerțului privind aplicarea măsurilor sanitare și fitosanitare (Acordul SPS), https://www.wto.org/english/tratop_e/sps_e/spsagr_e.htm